## Pravilnik o naknadama i nagradi sudaca porotnika

### NN 41/1996 (24.5.1996.), Pravilnik o naknadama i nagradi sudaca porotnika

# **MINISTARSTVO PRAVOSUĐA**

Na temelju članka 73. stavka 2. Zakona o sudovima ("Narodne novine"
br. 3/94), ministar pravosuđa donosi

## **PRAVILNIK**

### **O NAKNADAMA I NAGRADI SUDACA POROTNIKA**

Članak 1.

Pravilnikom o naknadama i nagradi sudaca porotnika uređuju se uvjeti,
visina naknada i nagrada za obnašanje dužnosti suca porotnika.

1. NAKNADA TROŠKOVA

Članak 2.

Putni troškovi obuhvaćaju izdatke za prijevoz sredstvima javnog prometa.

Troškovi iz stavka 1. ovoga članka obuhvaćaju troškove prijevoza iz
mjesta prebivališta odnosno boravišta do mjesta sjedišta suda kao i za
povratak u prebivalište odnosno boravište. Ovi troškovi obuhvaćaju i izdatke
za prijevoz sredstvima javnog prometa u mjestu prebivališta odnosno boravišta.

Sredstva javnog prometa u smislu ovoga Pravilnika su tramvaj, vlak,
autobus i brod.

Članak 3.

Putni se troškovi priznaju za putovanje obavljeno najkraćim putem i
najekonomičnijim prometnim sredstvom.

Putni se troškovi priznaju u visini cijene putne karte.

Članak 4.

Na putnim pravcima na kojima ne prometuju sredstva javnog prometa ili
ne prometuju u pogodno vrijeme ili je iz drugih razloga bilo nužno koristiti
neko drugo prijevozno sredstvo a ne sredstvo javnog prometa, sucu se porotniku
naknada utvrđuje prema broju prijeđenih kilometara.

Naknada se utvrđuje u visini od 1,20 kuna po jednom kilometru.

Članak 5.

Ako je putovanje obavljeno vlastitim prijevoznim sredstvom visina naknade
za prijevoz utvrđuje se na način propisan za suce suda koji vodi postupak.

Članak 6.

Sucu porotniku obračunat će se dnevnica ako je izvan mjesta prebivališta
odnosno boravišta bio dulje od 8 sati radi obavljanja dužnosti suca porotnika.
U vrijeme odsutnosti računa se i vrijeme potrebno za dolazak u sud kao
i za povratak u mjesto prebivališta odnosno boravišta.

Za vrijeme zadržavanja izvan mjesta prebivališta preko 8-12 sati sucu
porotniku pripada 1/2 dnevnice, a za vrijeme provedeno preko 12-24 sata
cijela dnevnica, koju imaju suci suda koji vodi postupak.

Izdaci za smještaj (u daljnjem tekstu: noćenje) priznaju se u punom
iznosu prema priloženom računu do visine cijene noćenja u hotelu "A" kategorije
u mjestu sjedišta suda.

2. NAKNADA ZA NEOSTVARENU PLAĆU ODNOSNO ZARADU

Članak 7.

Sucima porotnicima, koji su stalno zaposleni, isplatit će se naknada
za neostvarenu plaću, a obrtniku odnosno drugoj osobi, koja samostalno
obavlja drugu djelatnost, isplatit će se naknada za neostvarenu zaradu,
za vrijeme odsustvovanja s rada zbog odaziva pozivu suda.

Članak 8.

Sucima porotnicima naknadu za neostvarenu plaću isplaćuje poslodavac.

Poslodavci iz stavka 1. ovoga članka imaju pravo na povrat isplaćene
naknade plaće od suda koji vodi postupak.

Obrtniku odnosno drugoj osobi koja samostalno obavlja drugu djelatnost
neostvarena zarada izračunava se prema bruto plaći državnog službenika
odgovarajuće vrste zvanja (stariji pristav).

3. NAGRADA

Članak 9.

Sucu porotniku isplatit će se nagrada za obnašanje dužnosti suca porotnika.

Visina nagrade obračunava se prema utrošenom radnom vremenu za prisustvovanje
raspravama i to

- sucu porotniku općinskog suda 20,00 kuna bruto po satu,

- sucu porotniku županijskog suda 25,00 kuna bruto po satu,

- sucu porotniku trgovačkog suda 30,00 kuna bruto po satu.

U utrošeno radno vrijeme iz stavka 2. ovoga članka računa se i vrijeme
potrebno za dolazak na raspravu i povratak u mjesto prebivališta odnosno
boravišta.

Članak 10.

Naknade troškova i nagrada sucu porotniku isplaćuju se po obavljenoj
dužnosti iz sredstava za posebne namjene suda.

Članak 11.

Stupanjem na snagu ovoga Pravilnika prestaje važiti Odluka o naknadama
i nagradi za rad sudaca porotnika u okružnim i okružnim privrednim sudovima
("Narodne novine" br. 13/87).

Članak 12.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 120-02/95-01/80

Urbroj: 514-05-01-96-1

Zagreb, 30. travnja 1996.

Ministar

**Miroslav Šeparović,** v. r.

Pravilnik, NN 41/1996-828